**Litlir lærisveinar: 4. Samvera**

*Í dag erum við að nálgast öskudag og páskaföstuna – en við erum líka að nálgast æskulýðsdaginn.*

# Leikur: hvað er fasta?

**Tilgangur:** Að undirbúa krakkana undir samtal um neyslu og föstu.

**Þú þarft:** Blöð og blýanta, 10-15 hluti sem hægt er að fela undir teppi eða fela víðsvegar í rýminu notið hluti sem tengjast kirkjunni og kristnu helgihaldi í bland við hluti sem tengjast neyslu og hnattrænu réttlæti.

Hægt væri að nota snjallsíma, biblíu, kaffipoka með fairtrade merkingu, banana með „follow the frog“ merkingu, tannkremstúbu með míkróplasti í, tannkremi án míkróplasts, einnota plast umbúðir, oblátur, margnota innkaupapoka, sálmabók, súkkulaði með réttlætisvottun, te með fairtrade merkingu.

**Svona gerið þið:** Skiptið hópnum í nokkur lið, hvert lið fær blað og blýant og þið útskýrið að þau eigi að reyna að leggja á minni hvað sé undir teppinu og þegar teppið er komið á aftur þurfi hóparnir að reyna að skrifa niður allt sem þau sáu. Leiðtogar lyfta teppinu í 20-30 sekúndur og á meðan mega krakkarnir ekki segja neitt, bara reyna að leggja á minnið hvað sé undir teppinu. Þegar teppið er aftur komið yfir eiga hóparnir að skrifa niður hvað hefði verið á borðinu.

Athugið hvernig þeim gekk, fjarlægið teppið og sjáið hvort þau hafi náð öllu, hvort þau hafi vitað hvað allt er. Farið yfir hvernig hlutirnir tengjast, hvernig biblían, sálmabókin og obláturnar tengist messunni, boðskapi kristninnar og lífi Jesú. Segið þeim frá gullnu reglunni og tvöfalda kærleiksboðinu og hvernig boðskapur kristninnar snýst um að gera okkur að lærisveinum sem eigi að fylgja Jesú og bæta heiminn.

Vörurnar með réttlætisvottanir tengjast því að ákvarðanir hversdagsins geta haft áhrif á líf annarra, t.d. líf bænda í Afríku, og plastruslið tengdist umgengni okkar um jörðina. Þetta er gert til að skapa samtal og til að kynna réttlætisvottanir fyrir krökkunum. Hvetjið þau til að segja mömmu og pabba frá þessum vottunum og leita að þeim þegar þau fara að versla.

Snjallsíminn er tákn fyrir eitthvað sem við gefum mikinn tíma og athygli – jafnvel of mikinn

# Fræðsla: Hvað er fasta?

Segið þeim að í kirkjunni fylgjum við dagatali með eigin tímabilum eða árstíðum, þau þekkja aðventuna, og bráðum byrjar tímabil sem við köllum föstu eða páskaföstu. Í gamla daga hafi margir fastað á mat á þessum tíma og ekki borðað kjöt frá öskudegi og fram að páskum. Í dag er margt kristið fólk sem heldur í þessa gömlu föstu en margir reyna að fasta á annan hátt, t.d. á nammi, kvart og tuð, samfélagsmiðla eða neyslu.

Fastan er tími þar sem reynum að beina sjónum okkar að því sem skiptir mestu máli í okkar lífi – trúnni, fjölskyldunni, okkur sjálfum?

Þetta er tími til að reyna að snúa slæmum vönum til betri vegar og gefa trúnni meira rými með bæn og íhugun.

Fastan er tímabil þar sem við látum verkin tala og sýnum trúnna í verki. (Hægt væri að sýna þeim verkefið Fasta fyrir umhverfið sem má finna á facebook)

**Umræður:** Ræðið við þau hvort það sé eitthvað í þeirra lífi sem þau myndu vilja bæta eða breyta?
Væru þau tilbúin í að sleppa því að vera á samfélagsmiðlum alla páskaföstuna? Hvaða áhrif myndi það hafa? Væru þau tilbúin að reyna að biðja kvöldbænir alla páskaföstuna? Hvaða áhrif myndi það hafa? Væru þau nota föstuna til að ganga betur um jörðina og hjálpa heimilinu sínu að versla umhverfisvænni vörur? Hvaða áhrif myndi það hafa?

# Verkefni: Að undirbúa sig undir föstuna (fyrir unglingastarfið)

Páskarnir eru upprisu og vonar hátíð. Þeir bera okkur það loforð að ofbeldi, hatur og illska muni aldrei eiga lokaorðið. Ljós Guðs, kærleikur, kraftur og friður verður alltaf sterkari en eyðilegging og myrkur þessa heims. Þau gefa okkur þá von að í öllum aðstæðum sé upprisa, að þegar við erum á botninum sé enginn vegur nema upp og að Kristur leiði okkur á þeirri vegferð.

Við berum öll eitthvað sem er erfitt, það getur verið kvíði, skömm, efasemdir um okkur sjálf eða trúnna, slæmar minningar eða ótti um framtíðina.

Jesús segir: Komið til mín, allir þér sem erfiði hafið og þungar byrðar, og ég mun veita yður hvíld. (Matt 11.28)

Fastan er tíminn þar sem við undirbúum okkur undir það að fagna upprisunni, tími til að skoða hvað við erum að bera og hvað Kristur geti gert léttara í okkar lífi.

Þetta verkefni getur stutt ykkur í að gera merkingu páskanna og öskudags lifandi fyrir krökkunum.

**Tilgangur:** Að raungera það fyrir krökkunum að Jesú geti borið byrðar okkar með okkur

**Þú þarf:** Blöð og blýanda, ruslatunnu úr málmi eða traust eldstæði utandyra (eða pappírstætara, er ekki eins áhrifamikið samt), kveikjara og litla uppkveikikubba eða bómullarhnoðra til að ná bálinu af stað.

**Svona gerið þið:** Látið krakkana fá blað og blýant og segið þeim að þau megi skrifa á blaðið eitthvað sem hvíli á þeim, það muni enginn fá að lesa blaðið, þetta sé bara á milli þeirra og Guðs. Er eitthvað sem þeim finnst erfitt í lífinu, eitthvað sem þau skammast sín fyrir, eitthvað sem þau kvíða eða eru óttaslegin út af. Eitthvað sem þau upplifa að það væri gott að fá hjálp með?

Þegar þau hafa skrifað á blaðið farið þið út og kveikið smá eld í í ruslatunnunni eða eldstæðinu, það er gott að krumpa dagblöð í kúlur og setja neðst, þau brenna vel, eins eru bómullarhnoðrar góðir til að kveikja upp (prufið þetta áður en börnin koma til að þetta gangi smurt).

Bjóðið þeim að koma með bréfin sín og setja á bálið.

Ræðið það að stundum þurfum við bara að koma hlutunum frá okkur, þá geti verið gott að skrifa bréf sem enginn fær að lesa.

Það sem þau skrifuðu er á milli þeirra og Guðs, Guð heyrir og er til staðar í lífi okkar.

Allt það sem er erfitt eða krefjandi getur orðið svo miklu léttara og hreinlega fuðrað upp þegar við lifum í trausti og þakklæti til Guðs. Það að eiga vonina sem páskarnir gefa getur styrkt okkur ótrúlega í hversdeginum og við getum í alvöru upplifað að orðin hans Jesú séu sönn: hann ber byrðarnar með okkur.

**Viðbót:** Ef þið viljið getið þið tekið ösku úr tunnunni og boðið krökkunum að fá blessun, blandið gjarnan öskunnu í blessunarolíu og bjóðið þeim að fá kross í hvorn lófa fyrir sig.
Segið: Drottinn blessi þig \*og teiknið kross í annan lófann\* og varðveiti þig \*og teiknið kross í hinn lófann\*

**Umræður:** Ræðið við þau um þessa upplifun og stund, hugsanlega þótti þeim þetta bara kjánalegt, það er í lagi. En ræðið að þetta sé samt upplifun milljóna kristins fólks um allan heim, að þegar við gefum Guði rými í lífi okkar og hversdegi – þá breytist allt.

# Verkefni: að undirbúa okkur undir æskulýðsdaginn (6-9/TTT)

Verkið hér að ofan er nokkuð þungt fyrir 6-9 ára og TTT, frekar væri hægt að nýta tímann í að undirbúa æskulýðsdag þjóðkirkjunnar með krökkunum.

Skoðið vel skjalið um æskulýðsdaginn og bænastöðvarnar.

Krakkarnir gætu m.a. klippt niður þræðina fyrir bænatréð – þeir eiga að vera ca. 15sm

Krakkarnir gætu búið til merkingar fyrir bænastöðvarnar svo þær séu sjáanlegar í kirkjunni.

Krakkarnir gætu búið til skreytingu á kirkjudyrnar „Æskulýðsdagur kirkjunnar 2019“.

Þið gætuð búið til skreytingar fyrir altarið.

Þau gætu teiknað myndir út frá þema þessara stunda og skreytt anddyri kirkjunnar með þeim.

Leyfið þeim að finna að þetta er þeirra dagur og að kirkjan sé þeirra.

# Biblíusaga: Freistingarnar í eyðimörkinni

**Tilgangur:** að ræða það að við upplifum oft freistingar, Jesú gerði það líka, en við getum eflst og vaxið í þá átt að standast þær.

**Efni:** Sagan er til á efnisveitunni með glærum og heitir „Jesú freistað“

**Umræður:** Í okkar samfélagi snýst svo margt um sýndarmennsku - vera að gera eitthvað ótrúlega gaman á instagram og snapchat, eða neyslu – að þurfa nýjustu 66°N úlpuna eða merkjavöru.

Getum við brotist út úr því? Getum við verið nóg eins og við erum? Elskað okkur eins og við erum?

Hvað gefur það okkur að eiga allt, eða geta gert allt?

Við eigum bara eitt líf hér á jörðu – getum við lifað því eins og Jesú? Þar sem við elskum okkur sjálf og náungann.

# Niðurlag: bæn og lag

Reynið að setja stundina þannig upp að þið séuð að valdefla börnin í þeirri trú að þau skipti miklu máli og geti lagt sitt að mörkum. Við erum ekki að reyna að stuðla að kvíða eða samviskubiti vegna framtíðar jarðar – öllu heldur vekja von um að við getum tekið höndum saman og unnið að betri framtíð. Það er hluti af köllun okkar sem lærisveinar Jesú.

Ef þið eruð vön að syngja í barnastarfinu þá ættuð þið að kenna þeim barnasálminn Litlir lærisveinar (Frá Guði er líf mitt) sem er í barnasálmabókinni, nr. 72. Hann fjallar um það að hlutverk okkar sé að gæta að jörðinni og fylgja friðarvegi Jesú.

Heilagi Guð.
Við þökkum þér fyrir það að þú hafir gefið okkur þessa fallegu jörð og beðið okkur um að passa uppá hana og öll dýrin. Við biðjum þig um að leiða okkur og hjálpa okkur þegar við reynum okkar besta til að standa vörð um lífið og framtíð plánetunnar. Gefðu okkur hugrekki og styrk og leyfðu okkur að finna að þú ert alltaf með okkur. Amen.